อิเล็กฯรายได้พลาดเป้าโบรกฯติงหุ้นเกินพื้นฐาน
หุ้นอิเล็กทรอนิกส์รายได้หายไปกับน้ำ ไตรมาส 4 บางบริษัทขาดทุน โบรกเกอร์เตือนเก็งกำไรระวังราคาเกินจริง
30 ต.ค. 2565

หุ้นอิเล็กทรอนิกส์รายได้หายไปกับน้ำ ไตรมาส 4 บางบริษัทขาดทุน โบรกเกอร์เตือนเก็งกำไรระวังราคาเกินจริง
ในสัปดาห์ที่ผ่านมาต่อเนื่องถึงปัจจุบัน นักลงทุนเห็นราคาหุ้นกลุ่มอิเล็กทรอนิกส์ปรับตัวลงแรงจึงเข้าไล่ซื้อดันราคาหุ้นปรับตัวขึ้นแรงมาก นำโดย บริษัท เคซีอี อีเลคโทรนิคส์ (KCE) ซึ่งราคาวิ่งมาติดต่อกัน 7 วันทำการ รวมประมาณ 47% หรือเพิ่มขึ้น 1.58 บาท นับตั้งแต่วันที่ 26 ต.ค. มาปิดที่ระดับ 4.94 บาท วันที่ 3 พ.ย.ที่ผ่านมา 
นายปัญจะ เสนาดิสัย กรรมการ KCE เปิดเผยว่า โรงงานที่นิคมอุตสาหกรรมไฮเทคมีกำลังผลิต “มัลติเลเยอร์” จำนวน 9 แสนตารางฟุตต่อเดือน หรือคิดเป็น 45% ของกำลังผลิตรวม ทำให้ยอดขายในไตรมาส 4 ลดลงตามสัดส่วน ส่งผลให้รายได้ทั้งปีอาจต่ำกว่าเป้าที่ตั้งไว้ที่ 15% แต่ยังโตขึ้นจากปีก่อนที่มีรายได้ 7,500 ล้านบาท เนื่องจากช่วง 9 เดือน บริษัททำรายได้ได้ดีและคาดว่าจะกลับมาผลิตได้ในเดือน ม.ค.
แหล่งข่าวจาก บริษัท เอสวีไอ (SVI) เปิดเผยว่า บริษัทปิดโรงงานที่นิคมฯ บางกะดี 2 แห่ง ซึ่งมีกำลังผลิตประมาณ 90% ของทั้งหมด และเครื่องจักรได้รับความเสียหายไม่ต่ำกว่า 80% จึงต้องย้ายมาผลิตที่แจ้งวัฒนะแทน แต่ชดเชยได้เพียง 30% 
นอกจากนี้ คาดว่ารายได้ในปีนี้จะต่ำกว่าเป้าที่ 330 ล้านเหรียญสหรัฐ หรือ 1 หมื่นล้านบาท ประมาณ 8-9% แต่ยังโตขึ้นจากปีก่อนที่ทำได้ 8,262 ล้านบาท และคาดว่าจะกลับมาผลิตได้ในช่วงเดือน ก.พ.
บริษัทหลักทรัพย์ ดีบีเอสวิคเคอร์ส (ประเทศไทย) ระบุว่า แนวโน้มกำไรไตรมาส 34 ปีนี้ ของหุ้นอิเล็กทรอนิกส์จะไม่สดใสและบางบริษัทอาจขาดทุน โดยราคาหุ้น KCE SVI และ บริษัท สตาร์ส ไมโครอิเล็กทรอนิกส์ (SMT) สูงกว่าพื้นฐานที่ 3.41 บาท 3.10 บาท และ 7.80 บาทตามลำดับ จึงควรระวังในการเข้าเก็งกำไร ส่วนบริษัท ฮานา ไมโครอิเล็คโทรนิคส (HANA) บริษัท เดลต้า อีเลคโทรนิคส์ (DELTA) ราคายังต่ำกว่าพื้นฐานที่ 18 บาท และ 19 บาทตามลำดับ